《水龙吟（赵祖文画西湖图，名曰总相宜）》
宋代·杨无咎

西湖天下应如是。谁唤作、真西子。云凝山秀，日增波媚，宜晴宜子。况是深秋，更当遥夜，月华如水。记词人解道，丹青妙手，应难写、真奇语。

往事输他范蠡。泛扁舟、仍携佳丽。毫端幻出，淡妆浓抹，可人风味。和靖幽居，老坡遗迹，也应堪记。更凭君画我，追随二老，游千家寺。

作者简介：杨无咎（1097～1171）字补之，杨一作扬，一说名补之，字无咎。自号逃禅老人、清夷长者、紫阳居士。临江清江（今江西樟树）人，寓居洪州南昌。绘画尤擅墨梅。水墨人物画师法李公麟。书学欧阳询，笔势劲利。今存《逃禅词》一卷，词多题画之作，风格婉丽。生平事迹见《宋史翼》卷三六。